Татар мәгарифе порталы
Сез монда
Дөнья күләмендә үткәрелә торган әдәби марафонда тәүге мәртәбә катнашуым. Ләкин соңгысы булмас дип уйлыйм, чөнки «Әдәби марафон» проектының татар дөньясы белән кызыксынучылар, ана телендә сөйләшүче, шулай ук үз телләрен яратучылар өчен никадәрле файдалы икәненә инандым. Үзем генә түгел, сыйныфташларымның барысы да катнашканга чын күңелдән шатланам, горурланам.
Әйе, әйе, дөрес аңладыгыз: Апас урта мәктәбенең 6 «в» сыйныфындагы 20 укучының барысы да дөнья күләмендә үткәрелә торган XV әдәби марафонда теләп катнашты.
Сыйныф күпмилләтле булуы белән үзенчәлекле. Югары технологияләр, компьютер заманында рус мохитендә үсүче укучылар өчен, проект кысаларында 21 көн дәвамында татарча китаплар/журналлар уку һәм укыган әлеге әдәби әсәрдән иң мәгънәле, кызыклы һәм файдалы өзекне ВКонтакте яисә Инстаграм социаль челтәрләрендә, башкаларны да кызыктырырлык итеп, фотосурәтләр һәм башка төр медиафайллар урнаштырып бару — үзе бер батырлык, минемчә. Әлеге марафонда катнашуның файдасы турында әйтеп бетергесез. Балачакта укылган китап гомер буена диярлек истә кала һәм кешенең киләчәк үсешенә зур йогынты ясый. Китап укыган баланың уку тизлеге, укыганны аңлау дәрәҗәсе югары, сөйләме камил була.
Баштагы көннәрдә өзек күчереп утыру безгә ошамый иде, тора-бара анысы да җиңел була башлады. Телебездәге күпме матур сүзләрнең мәгънәсенә төшендек. Бик күп кызыклы мәгълүмат алдык. Геройлар ясаган хаталарны күреп, аларның ялгышларын кабатламаска кирәклегенә төшендек, уңайлары, киресенчә, күңелдә матур хисләр калдырды. Уку тизлегебез дә шомарды. Марафонда катнашу социаль челтәрдә язуга карашларын үзгәртте. Элек татар шрифтына игътибар итеп тормыйча гына бер-беребезгә хәбәр юллый идек. Ә хәзер, хата китмәсен дип, кат-кат тикшерергә өйрәндек. Шул рәвешле, укучыларның грамоталыгы үсүдә дә әдәби марафонның зур өлеше бар.
Әлеге бәйгеләр бик кирәк, чөнки ул туган телебезне саклап калуга ясалган зур адым. Бу проект укучыларда китап укуга мәхәббәт тәрбияләп, аны рухи яктан үстереп, җәмгыятьне уңай якка үзгәртүгә сәләтле шәхес тәрбияләүне максат итеп куя. Күп еллар буена тикшерелгән нәтиҗәләрдән күренгәнчә, замана ничек кенә алга китсә дә, баланың уй-фикер үсеше китаптан килә. Китап биргән белемне, тәрбияне башка бер әйбер дә бирә алмый.
«Әдәби марафон»ның финал өлешендә катнашкач, тәэсирләремне тагын сезнең белән уртаклашырмын әле.
Ләйсән САФИНА,
Апас урта мәктәбенең 6 нчы сыйныф укучысы